b'\n_START_ARTICLE_\nRadio Trst A\n_START_PARAGRAPH_\nRadio Trst A je slovenska radijska postaja, ki deluje v okviru de\xc5\xbeelnega sede\xc5\xbea RAI za Furlanijo - Julijsko krajino v Trstu. Oddaja izklju\xc4\x8dno v sloven\xc5\xa1\xc4\x8dini.\n_START_SECTION_\nZgodovina\n_START_PARAGRAPH_\nTr\xc5\xbea\xc5\xa1ka radijska postaja Radio Trieste - Radio Trst je bila ustanovljena leta 1931. Med nem\xc5\xa1ko okupacijo (1943-1945) se je imenovala Radio K\xc3\xbcstenland - Radio Litorale Adriatico - Primorski radio in je oddajala v nem\xc5\xa1\xc4\x8dini, italijan\xc5\xa1\xc4\x8dini in sloven\xc5\xa1\xc4\x8dini. Ko je maja 1945 prevzela oblast JLA, je postala Radio Trieste Libera - Radio Svobodni Trst in je s tem imenom pre\xc5\xa1la pod zavezni\xc5\xa1ko voja\xc5\xa1ko upravo. Po enem letu oddajanja italijanskih in slovenskih sporedov na istih frekvencah je bila ustanovljena samostojna slovenska postaja Radio Trst, ki je predvajala ve\xc4\x8d sporedov lokalnega zna\xc4\x8daja in vse programe BBC in NBC, ki so bili na razpolago v italijan\xc5\xa1\xc4\x8dini, sloven\xc5\xa1\xc4\x8dini in hrva\xc5\xa1\xc4\x8dini. Ko je leta 1954 Trst spet pri\xc5\xa1el pod Italijo, je radijski oddajnik pripadel dr\xc5\xbeavni mre\xc5\xbei RAI. Postaja se je preimenovala v Radio Trst A. A kot cona A Svobodnega Tr\xc5\xbea\xc5\xa1kega Ozemlja._NEWLINE_Poslu\xc5\xa1alce na obeh strane meje so privabljali s kontaktnimi oddajami in strokovnimi kmetijskimi nasveti. Zaradi svoje prokatoli\xc5\xa1ke in antikomunisti\xc4\x8dne usmeritve, pa je bil Radio Trst A trn v peti takratnim oblastem v Sloveniji.\n_START_SECTION_\nOddajanje\n_START_PARAGRAPH_\nRadio Trst A oddaja od ponedeljka do sobote od 6.58 do 19.35, ob nedeljah od 7.58 do 19.35. Izjemoma, v glavnem ob priliki bo\xc5\xbei\xc4\x8dnih oz. velikono\xc4\x8dnih praznikov ter ob drugih prilo\xc5\xbenostih oddaja tudi dlje \xc4\x8dasa._NEWLINE_Po srednjem valu je spremljanje Radia Trst A mo\xc5\xbeno na frekvenci 981 kHz._NEWLINE_Preko frekven\xc4\x8dne modulacije pa lahko poslu\xc5\xa1alci spremljajo radijsko postajo povsod, kjer \xc5\xbeivijo, v Furlaniji - Julijski krajini slovensko govore\xc4\x8di ljudje, delno tudi v obmejnih krajih Slovenije, in sicer z oddajnikov: Cesclans (98,5 MHz), Gorica - Vrh sv. Mihaela (98,3 MHz), Grmek (99,5 MHz), Bardo (99,0 MHz), Breznik (99,9 MHz), Pre\xc5\xa1enjski hrib (96,1 MHz), Sv. Vi\xc5\xa1arje (100,7 MHz), Stavlica (100,3 MHz), Tenchia (101,8 Mhz), Mo\xc5\xbenica (101,9 MHz), Plesti\xc5\xa1\xc4\x8da (98,5 MHz), Prapotno (94,2 MHz), Podbonesec (97,8 MHz), Bila (97,1 MHz), Sovodnje (99,6 MHz), \xc5\xa0tupica (98,0 MHz), Tipana (97,9 MHz), Trbi\xc5\xbe (98,4 MHz), Tolme\xc4\x8d (101,0 MHz), Topolove (101,4 MHz), Trst - Banovski hrib (103,9 MHz), Trst - Milje (98,6 MHz)._NEWLINE_Poleg tega pa je spremljanje Radia Trst A mogo\xc4\x8de tudi preko spleta.'